Refleksjonsnotat


 * Refleksjonstekst **

Lærer møter i dag gjennomtenkte digitale design for undervisning og læring som kan utnyttes på flere måter, men som krever en selvstendig tilpasning fra lærerens side for å kunne fungere godt i et blandingsforhold med andre typer ressurser og arbeidsformer for elevene.  - Hauge m.fl. (2007)

 I et stadig mer digitalt samfunn har det blitt en nødvendighet å ha en viss kompetanse når det gjelder bruk av digitale hjelpemidler. Det gjelder ikke kun utfordringer i arbeidslivet, men også hvordan man generelt kommer samfunnet i møte. Sosiale medier som Facebook og Myspace får mye oppmerksomhet i media, og har etter hvert utviklet seg til å bli enorme nettsamfunn.  Med dette i tankene innser man at opplæring i IKT på skolen er en potensiell kilde til et hav av kunnskap, og dermed en uvurderlig ressurs i et moderne samfunn. Utviklingen har kommet så langt at bruk av digitale hjelpemidler faktisk er ført opp som en grunnleggende ferdighet elevene skal inneha i læreplanverket for Kunnskapsløftet. For å få mest mulig ut av opplæringen er det viktig at lærere holder seg oppdatert på utviklingen av ulike programmer og tjenester som kan tas i bruk på skolen. På nettet finner man et mylder av både gode og dårlige alternativer til dette.  Vårt fokus i løpet av dette prosjektet ligger på presentasjonsverktøy. I utgangspunktet er dette noe man kan ta i bruk i løpet av hele grunnskolen, men vi vil legge litt mer vekt på om det blir brukt av lærerne eller elevene. Ut ifra dette vil våre vurderinger av verktøy som elevene kan bruke selvstendig være rettet mot mellomtrinnet og ungdomsskolen. Vi ser at noen av verktøyene er bedre egnet på disse trinnene, mye på grunn av at noen av de muligens er litt for kompliserte for mindre barn, og dermed krever en større innsikt i IKT enn det vi mener de kan ha på barnetrinnet. Digitale verktøy har blitt en større del av undervisningen de siste årene, både som hjelpemiddel for læreren, og som en del av undervisningsopplegget til elevene. En måte det kan være nyttig for en lærer å utilisere digitale presentasjonsverktøy på er til å variere undervisningen. Dette tar elevene ut av den vanlige klasseromsettingen og kan bidra til at undervisningen fremstår som mer spennende. Men dette kan være et tosidet sverd. På den ene siden kan det få opp konsentrasjonen til elevene, men samtidig kan det ha helt motsatt effekt. Noen av verktøyene som er tilgjengelige følte vi var så annerledes og potensielt morsomme å se på at vi tror at de yngre elevene kan miste konsentrasjonen hvis presentasjonen blir for avansert. Mennesker er av natur nysgjerrige dyr, og reagerer forskjellig når vi blir presentert for noe nytt. Det er derfor meget viktig å fokusere presentasjonen på det faglige og ikke gjøre den for prangende.  Dette vil også være av nytte når elevene skal gjøre selvstendige arbeid. Man lærer best av praksis og øving, og vi ser det derfor som viktig at elevene har det faglige innholdet implementert som det viktigste fra lærerens side. Hvis elevene har dette inne, vil de kunne utvikle seg både faglig og oppnå nye ferdigheter i IKT ved bruk av ulike presentasjonsverktøy.  Arbeidet kan også gagne de elevene som har behov for tilpasset opplæring, ettersom mange av disse verktøyene kan jobbes med på ulike vanskelighetsgrader. Derfor er det desto mer viktig å introdusere elevene for en del ulike programmer, slik at de har muligheten til å velge det som passer dem og deres nivå best. Det gjør det også lettere for læreren å veilede elever når man har satt seg inn i mange valgmuligheter.  I likhet med alt annet i undervisningen har presentasjonsverktøy sine gode og dårlige sider. Hvis man bruker det på feil måte, eller har for lite kompetanse, vil det kunne slå ut på en negativ måte og man ender opp med ufokuserte elever. I verste fall vil bruken av disse verktøyene bli altfor ensformig og uten noe klart mål i sikte. Men dersom lærere gjør sitt ytterste for å holde seg oppdatert og i stand til å variere egen undervisning, vil dette gjøre dem i stand til å veilede elever til å utvikle seg i et område som blir stadig mer viktig i hverdagen.